Blɔ Tsɔɔmi Ajla Toli ɔmɛ ji Kristofohi nyumuhi nɛ a nane pi si ngɛ Mawu jami mi, nɛ a kɛ blɔ tsɔɔmi haa Yehowa Odasefohi tsuo ngɛ je kɛ wɛ. A ní tsumi ji kaa:
A tsɔɔ Mawu we bi ní kɛ gu Baiblo kasemi níhi, kɛ kpehi, kɛ Yehowa Odasefohi a tsɔsemi sukuuhi nɛ a peeɔ ɔ nɔ.
—Luka 12:42.
Ngɛ kaseli ɔmɛ a be ɔ mi ɔ, Yesu bɔfo ɔmɛ kɛ nikɔtɔma komɛ pee kake kɛ mwɔ a yi mi kpɔ ngɛ sanehi a he kɛ ha Kristofohi asafo ɔ tsuo. Mwɔnɛ ɔ hu ɔ, Blɔ Tsɔɔmi Ajla Toli ɔmɛ nyɛɛɔ ‘bɔfo ɔmɛ kɛ nikɔtɔmahi nɛ a hi Yerusalem’ ɔ a nɔ hyɛmi nɔ́ ɔ se. (Bɔfo Ɔmɛ A Ní Tsumi 15:2) Kaa bɔ nɛ e ji ngɛ kaseli ɔmɛ a be ɔ mi ɔ, mwɔnɛ ɔ hu ɔ, Blɔ Tsɔɔmi Ajla Toli ɔmɛ bui a he kaa a ji Mawu we bi a nya dali. A hyɛɛ Baiblo ɔ mi kɛ hlaa blɔ tsɔɔmi kɛ tsɔɔ kaa a kplɛɛ nɔ kaa Yesu Kristo ji nɔ nɛ Yehowa hla lɛ kaa asafo ɔ Yi.
Mɛnɔmɛ lɛ a sɔmɔɔ kaa Blɔ Tsɔɔmi Ajla Toli?
Kɛ je April 2015 kɛ ma nɛ ɔ, nihi nɛ a ngɛ sɔmɔe kaa Blɔ Tsɔɔmi Ajla Toli ji, Samuel Herd, Geoffrey Jackson, Stephen Lett, Gerrit Lösch, Anthony Morris III, Mark Sanderson, kɛ David Splane. A sɔmɔɔ ngɛ wa ní tsumi yi ɔ ngɛ Brooklyn ngɛ New York, U.S.A.
Mɛni nɛ Blɔ Tsɔɔmi Ajla Toli ɔmɛ tsuɔ?
Blɔ Tsɔɔmi Ajla Toli ɔmɛ ngɛ kuuhi kakaaka ekpa, nɛ a ti nɔ tsuaa nɔ tsuɔ ní ngɛ kuu kake loo enyɔ loo nɔ́ nɛ hyɛ pe jã mi.
Ajla Toli Nɛ A Tsuɔ Sanehi A He Ní: A hyɛɛ níhi nɛ kɔɔ mlaa he ɔ nɔ. Nɛ ke oslaa ko ba wa nyɛmimɛ a nɔ aloo ke Yehowa Odasefohi kɛ yi mi wami loo nyagba kpa ko ngɛ kpee ɔ, mɛ ji nihi nɛ a tsuɔ he ní.
Ajla Toli Nɛ A Hyɛɛ Betel Ní Tsuli A Nɔ: A hyɛɛ Betel weku ɔ mi bimɛ a nɔ, nɛ a toɔ níhi a he blɔ nya kɛ haa mɛ.
Ajla Toli Nɛ A Hyɛɛ Womi Fiami Nɔ: A hyɛɛ Baiblo kasemi níhi a peemi nɔ, nɛ a toɔ blɔ nya konɛ nyɛmimɛ a nine nɛ su nɔ ngɛ je kɛ wɛ. Jehanɛ se hu ɔ, a hyɛɛ kpe peemi asahi a mami, kɛ asafo ɔ ní tsumi kɔnihi kɛ gbi sisi tsɔɔmi ɔfisihi a mami a nɔ.
Ajla Toli Nɛ A Hyɛɛ Sɔmɔmi Ní Tsumi ɔ Nɔ: A hyɛɛ ‘Matsɛ Yemi sane kpakpa’ fiɛɛmi ní tsumi ɔ nɔ.
—Mateo 24:14.
Ajla Toli Nɛ A Hyɛɛ Ní Tsɔɔmi Nɔ: A toɔ ní tsɔɔmi nɛ yaa nɔ ngɛ kpehi a sisi, kɛ sukuuhi a he blɔ nya, nɛ a kɛ blɔ tsɔɔmihi haa kɛ guu videohi kɛ munyuhi nɛ a fiaa nɛ a buɔ tue nɔ.
Ajla Toli Nɛ A Hyɛɛ Womihi A Ngmami Nɔ: A hyɛɛ Baiblo kasemi womihi a ngmami kɛ asafo ɔ intanɛti ní tsumi he ɔ nɔ. Jehanɛ hu ɔ, a hyɛɛ gbi sisi tsɔɔmi ní tsumi ɔ nɔ.
Ngɛ níhi nɛ Blɔ Tsɔɔmi Ajla Toli ɔmɛ tsuɔ ɔ se ɔ, a kpeeɔ daa otsi nɛ a susuɔ asafo ɔ hiami níhi a he. A susuɔ níhi nɛ Ngmami ɔ de ɔ he ngɛ a kpe ɔ sisi, nɛ a haa nɛ Mawu mumi ɔ yeɔ bua mɛ nɛ a peeɔ kake kɛ mwɔɔ yi mi kpɔ.
Mɛnɔmɛ nɛ a yeɔ bua Blɔ Tsɔɔmi Ajla Toli ɔmɛ?
A ji nyumuhi anɔkualetsɛmɛ nɛ a fĩɔ Blɔ Tsɔɔmi Ajla Toli ɔmɛ a se. (1 Korinto Bi 4:2) Akɛnɛ a le ní tsumi slɔɔtohi he je ɔ, a nyɛɛ nɛ a yeɔ bua Blɔ Tsɔɔmi Ajla Toli ɔmɛ saminya. Jehanɛ hu ɔ, a yaa kpehi nɛ Blɔ Tsɔɔmi Ajla Toli ɔmɛ peeɔ daa otsi ɔ eko. E ngɛ mi kaa a piɛɛ we he nɛ a mwɔɔ yi mi kpɔ mohu lɛɛ, se a tsɔɔ a juɛmi ngɛ sanehi a he, nɛ a kɛ yi mi kpɔ nɛ Blɔ Tsɔɔmi Ajla Toli ɔmɛ mwɔ ɔ tsuɔ ní, nɛ a hyɛɛ kaa e ngɛ yiblii woe lo. Blɔ Tsɔɔmi Ajla Toli ɔmɛ haa nɛ a ya slaa wa nyɛmimɛ ngɛ je ɔ mi he komɛ. A haa nɛ a tuɔ munyu ngɛ asafo ɔ jeha kpehi a sisi. Jehanɛ hu ɔ, ke Gilead sukuu bi gbe a sukuu ɔ nya a, a haa nɛ a tuɔ munyu kɛ tsɔɔ mɛ.
|
|
Kuuhi
|
|
Biɛhi
|
|
Sanehi A He Ní Tsumi
|
|
|
|
Betel Ní Tsuli A Nɔ Hyɛmi
|
|
|
|
Womi Fiami
|
|
|
|
Sɔmɔmi Ní Tsumi
|
|
|
|
Ní Tsɔɔmi
|
|
|
|
Womihi A Ngmami
|
|